METODE I STRATEGIJE / UVOĐENJE U NOVU TEMU I MOTIVACIJA ZA UČENJE

**VIDIM-MISLIM-PITAM SE**

Ova kratka tehnika za evokaciju pomaže učiteljima da ispitaju što učenici znaju/misle o nekom predmetu, događaju ili pojavi. Takođe im pomaže da djecu potaknu na promišljanje i postavljanje pitanja koja vode ka daljem istraživanju i propitivanju.

Pitajte učenike:

* Što vidite/zapažate/uočavate (fotografija, predmet, tekst...)?

Ovo je vježba koja može pomoći djeci da nauče koristiti jezik opservacije naspram jezika interpretacije.

* Što mislite o tome?

Nema pogrešnih odgovora, a mišljanja djece se potiču i ohrabruju. Potpitanje Zašto tako misliš, je uvijek dobrodošlo.

* Koja pitanja vam padaju na pamet?

Vremenom djeca će postati vještija u identifikaciji pitanja, mada to na samom početko ne mora tako izgledati.

**PRIMJER PRIMJENE**

**Azra Saračević**

**Tema dana:** Ekologija

**Nastavni predmet:** Bosanski jezik i književnost

**Nastavno područje**: Čitanje i interpretacija književnog teksta

**Nastavna jedinic**a: Obrada književnog teksta: „*Priča jedne šume“,* Zehra Hubijar

**Razred**: drugi

**Šta je potrebno prije primjene**

Prije primjene potrebno je:

* odabrati sadržaj koji odgovara planiranoj temi i uzrastu učenika
* učenici trebaju imati određena predznanja o temi da bi mogli postavljati pitanja;
* obezbijediti materijale koji će omogućiti učenicima da opserviraju (vidim), promišljaju o onom što vide (mislim) i propituju, analiziraju, vrednuju (pitam se)
* sposobnosti učenika trebaju odgovarati zahtjevima (da znaju raditi u paru, aktivno slušati, postavljati smislena pitanja...)*;*
* učenici trebaju dobiti jasna uputstva;

**Primjer primjene**

Prije obrade književnog teksta učitelj/ica prezentira slajd na kojem se nalazi fotografija šume. Fotografija je podijeljena na dva dijela koja predstavljaju istu šumu. Na jednom dijelu je netaknuta priroda, a na drugom posječena stabla i mnoštvo smeća. Učenici u parovima razgovaraju i zapisuju šta uočavaju. Zatim, izvještavaju o tome šta su vidjeli/uočili na fotografiji.

Učitelj/ica ih pita šta misle o onome što su vidjeli. Ponovo u paru razgovaraju i zapisuju šta misle o tome šta slika predstavlja. Dajemo im priliku da na taj način fotografiju povežu sa svojim iskustvima. Parovi čitaju svoje zaključke i razgovaramo o njima.

Učitelj/ica traži od učenika da razmisle i kažu koja im pitanja padaju na pamet dok posmatraju fotografiju. Pitanja zapisuje.

Nakon čitanja i analize teksta vraćamo se na pitanja i provjeravamo da li smo dobili odgovore, odnosno šta smo sve naučili iz ovog teksta. U slučaju da na neka pitanja nismo uspjeli pronaći odgovore uputiti učenika da ih istraže koristeći različite izvore znanja.

**Dodatne ideje za primjenu:**

Tehniku „Vidim, mislim, pitam se“ možete primjeniti u nastavnim sitacijam u kojima želite da učenici nešto istražuju i analiziraju, kao i prilikom obrade sadržaja koji potiče više kognitivne operacije.

U konkretno opisanom slučaju primjene ove tehnike (Obrada književnog teksta: „*Priča jedne šume“,* Zehra Hubijar), kao dodatna ideja za primjenu može biti da učenici dobiju zadatak (kao domaću zadaću) da pronađu odgovore na sva pitanja koja su formulisali u dijelu „pitam se“, a koja nisu uspjeli pronaći na času.

Evo nekoliko konkretnih tema za čiju obradu možete primjeniti ovu tehniku:

* Godišnja doba (neposredno posmatranje, fotografija, odjeća...)
* Selo/grad – razglednice
* Život ljudi nekad i sad (fotografije, predmeti, tekst, odjeća...)
* Svijest o mom tijelu – sličnosti i razlike
* Zanimanja ljudi
* Izvođenje ogleda (agregatna stanja vode, svojstva tvari...)

**Savjeti za nastavnike**

Da bismo izbjegli moguće prepeke pri korištenju ove tehnike trebamo obratiti pažnju na sljedeće:

* slika (predmet, tekst) mora biti motivirajuća, odgovarajuće veličine i jasna da bi učenici mogli uočiti bitne detalje
* osigurati dovoljno materijala i sadržaja koji će učenicima omogućiti da pronađu odgovore na pitanja koja formulišu u toku časa
* vrijeme za rad u paru treba biti tačno određeno